Сыктывкар-Ухта туй вылын 2011 вося арын Ачим ю вомöн лоö стрöитöма выль пос.

Тадзи вöлi решитöма Коми Республикаса Юралысь Вячеслав Гайзерлöн Княжпогост да Емдiн районъясö удж серти ветлöм бöрын. Юралысь видзöдiс автомашина туй участокъяс, кытi колö дзоньтавны.

Ачим ю вомöн кöртысь да бетонысь öнiя поссö стрöитлiсны нин 1962 воын, специалистъяслöн кывъяс серти сiйö лыддьыссьö аварийнöйöн. Выль поссö нюжöдасны важ поссяньыс вит метр ылнаын.

«Туй агентстволы колö во помöдз дасьтыны выль пос вылö проектнöй документация да вöчны экспертиза, нуöдны стрöитöм вылö конкурс да эштöдны поссö 2011 во чöжöн», - висьталiс В.Гайзер.

Таысь öтдор, Коми Республикаса Юралысь видзöдлiс Микунь карö пыран туйсö.

Карö пыран туйсö дзоньтавны кöсйысьлiсны 2011 воын. Но биару провод стрöитысьясöн туйтi ветлöдлöмысь туй жугалöм вöсна Коми Республикаса туй агентство вежис планъяссö. Коми Республикаса Юралысь тшöктiс дзоньтавны туйсö 2010 вося гожöм помöдз.